[bookmark: _Toc11846428]szeptember 30.
Szent Gergely fölszentelt vértanúnak, Örményország püspökének emléke.
A kedd esti alkonyati zsolozsmán
„Uram, tehozzád...” után
1. hang. Minta: Dicséretes vértanúk...
Szabadíts meg engem, Tisztaságos, lábaim metsző fájdalmától, * térdem megrogyásától, * tagjaim összezúzódásától, * kezem s lábam elernyedésétől, * keringő nedvek kártevésétől, * Mindezektől sértetlenül őrizz meg *’ az én Istenem és Teremtőm szeretetében.
Ó én szerencsétlen! * Rút szenvedélyeknek hódoltam be, * a tékozló fiú szégyenletes tetteit tettem, * most is ezek emlékei és rút képei zaklatnak, * megváltoztatják és paráznaságra irányítják * szívem egész világát. *’ Szabadíts meg tőlük, Tisztaságos!
Életem, ó Tisztaságos, de sok kísértéssel van telve, * a sok rossz miatt, amivel vétkeztem. * Ám te most ezektől s az ilyenektől szabadíts meg * s adj nekem tiszta életet és értelmet * és bölcs beszédet, hogy híven boldognak hirdesselek téged, *’ és dicsőítsem a te isteni nevedet.
6. hang. Minta: Minden reményüket...
Vértanúság vérével * bíborszínűre festetted a szent köntöst, * és bevonultál, magasztalásra méltó, a szentek szentjébe, * oda, ahol a kimondhatatlan Világosság van * és az isteni dicsőség, * valamint az ünnepi ének, * és ott elnyerted szenvedéseid jutalmát, * a hervadhatatlan koszorút, * az örök dicsőséget, * a paradicsomi lakhelyet, * bölcs Gergely vértanú. *’ Esedezzél bátran a mi lelkünkért!'
Kínvallatások hullámverése sem ingatta meg lelkedet, * sem hosszú ideig tartó elzárásod a sötét veremben, * dicsőséges bajnok, * és világosságként ragyogtál föl * a balgaság sötét veszedelmében lévőknek, * és őket a keresztség fürdőjében * a világosság fiaivá tetted, * és újjászülted a tökéletesebb, * üdvösséges és valóban isteni életre, * mint Isten által választott főpap, *’ teljesen bölcs Gergely!
Halhatatlan jegyeseként szeretett téged Ripszime, * ó mindenség Uralkodója! * Testéről a bőrt lenyúzták, * de ő már előbb szétszaggatta önmegtagadással * a szenvedélyek sötét mellényét. * Együtt szenvedett vele a dicsőséges Gajána, * ki a szüzek bátran küzdő seregét vezette oda * és Évának ősi kísértőjét legyőzte. * Őket méltóképpen megünnepeljük, *’ téged pedig Krisztus, dicsőítünk!
Dicsőség... 6. hang
Erényeid diadalát ki magasztalná méltóképpen? * Melyik az a száj, amely vértanúi állhatatosságodat zengheti? * Mindkettőben jeles voltál, Gergely, * azért most Krisztus színe előtt jeleskedve * ne szűnjél meg esedezni érettünk, * hogy üdvözüljön a mi lelkünk, *’ hiszen hatékony szavad van nála!
Most és... 
A nap elsötétedett, Fiam, * amikor meglátta, * hogy keresztre szögeztek téged, ki a világosságot adod, * és a föld félelmében megrendült. *’ De a zsidó nép semmiképpen meg nem könyörült rajtad, legédesebb Fiam!
Előverses sztihirák
1. hang
Keresztet állítottak a vesztőhelyre, * és halhatatlanság sarjadt ki számunkra * a mindörökké csörgedező forrásból, *’ az Üdvözítő oldalából.
Áttörhetetlen bástyánkká lett nekünk * az Üdvözítő drága keresztje: *’ benne bízva mindnyájan üdvözülünk.
Igen szép hőstettet vittetek végbe, ó szentek, * mert noha véreteket adtátok, * mennyországot nyertetek, * és ideig tartó próbatételt kiállva mindörökre vigadtok! * Valóban csodálatos ez a csere! * Mert a mulandó dolgokat elhagyván * enyészhetetlenséget kaptatok, * és az angyalok karaival örvendezve *’ szüntelenül magasztaljátok az egyvalóságú Háromságot.
Dicsőség... 6. hang 
A kifejezhetetlen világosság áthatolhatatlan felhőjébe * behatoltál szellemileg, * és beavatást nyertél Isten kimondhatatlan titkaiba, * pásztor és vértanú! * Mint vértanú megvilágosultál, * mint pásztor a titkokba behatoltál. * azért az égi dicsőség kettős koszorúját nyerted, *’ és mindenkor könyörögsz Krisztushoz a mi lelkünkért.
Most és... 
Hajdan, a megfeszítés idején a Kereszt alatt állt a Szűz, * a szűzies tanítvánnyal együtt, * és sírva fölkiáltott: * Jaj nekem, hogyan szenvedsz, *’ ki a szenvedéstől mentes vagy, Krisztus?
.Tropár(ok)
4. hang
Erényekben társa, * a püspöki trónon helyettese lévén az apostoloknak, * s isteni ihletéssel munkálkodván * a szemléletig emelkedtél föl; * ennek folytán az igazság igéit hirdetvén * utolsó csepp véredig küzdöttél a hitért, * szent Gergely fölszentelt vértanú, * imádd Krisztus Istent, *’ hogy üdvözítse a mi lelkünket!
Dicsőség... most és... 
Legszeplőtelenebb Szűz, * Krisztus Istenünknek anyja, * tőr járta át a Te legszentebb lelkedet, * mikor Fiadat és Istenedet önként megfeszítve láttad. * Ne szűnjél, ó áldott, Őt imádni, * hogy ajándékozza nekünk *’ vétkeink bocsánatát.
